b'\n_START_ARTICLE_\nDiazepam\n_START_SECTION_\nMehanizem delovanja\n_START_PARAGRAPH_\nDiazepam, kot tudi drugi benzodiazepini, deluje prek specifi\xc4\x8dnih benzodiazepinskih receptorjev, ki so naj\xc5\xa1tevilnej\xc5\xa1i v limbi\xc4\x8dnem sistemu, hipotalamusu, malih mo\xc5\xbeganih in progastem jedru. Ti receptorji in receptorji GABA tvorijo anatomsko in funkcionalno enoto. Benzodiazepinski receptor predstavlja namre\xc4\x8d vezavno mesto na receptorju GABAA, vendar je razli\xc4\x8dno od vezavnega mesta za GABA. Vezava benzodiazepinov zve\xc4\x8duje frekvenco odpiranja kloridnih kanal\xc4\x8dkov, kar zve\xc4\x8da amplitudo hitrih inhibicijskih postsinapti\xc4\x8dnih potencialov, izzvanih z vezavo GABA. Posledica je antikonvulzivno in mi\xc5\xa1i\xc4\x8dno relaksantno delovanje. Zaradi mo\xc4\x8dnej\xc5\xa1ega delovanja GABA se zmanj\xc5\xa1a delovanje ekscitacijskih \xc5\xbeiv\xc4\x8dnih prena\xc5\xa1alcev serotonina, noradrenalina in acetilholina, kar povzro\xc4\x8di anksioliti\xc4\x8dno in hipnosedativno delovanje.'